Helgi Daníelsson hefur opnað ljósmyndasýningu í Bókasafni Akraness . Á sýningunni eru 28 ljósmyndir sem allar voru teknar á síðasta ári . Viðfangsefni Helga er óvenjulegt , en í raun hversdagslegt , að þessu sinni því allar myndirnar eru af legsteinum í kirkjugarðinum að Görðum . Helgi segir hugmyndina að sýningunni hafa kviknað þegar hann gekk um garðinn síðastliðið sumar . Viðfangsefnið sé vissulega óvenjulegt en engu að síður hluta af daglegu lífi því fyrir öllum liggi að deyja . Ekki megi heldur skilja val hans á viðfangsefni nú sem svo að hann telji sinn tíma kominn . Þvert á móti . Listamaðurinn segir enga reglu hafa ráðið því hvaða legsteinar urðu fyrir valinu sem myndefni . Nær sé að tala um tilviljun í því efni . Hann segist þó vera kominn á þann aldur að flesta þeirra hafi hann þekkt undir legsteinum þeim liggja sem á myndunum eru . Helgi hefur um áratugaskeið verið mikilvirkur ljósmyndari og myndverk hans og Friðþjófs sonar hans lögðu að hluta grunn að Ljósmyndasafni Akraness . Helgi segir ljósmyndaáhugann viðvarandi og sýningin nú sé fyrsta af þremur sem hann hefur í hyggju að halda á þessu ári .